**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  12 – 1 – 2025

 **ΑΜΑΡΟΥΣΙΟΥ Αρ. Πρ.:** 17

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς: ΤΑ ΜΕΛΗ ΤΟΥ ΣΥΛΛΟΓΟΥ**

 **Κοινοποίηση: Δ. Ο. Ε., Συλλόγους Εκπ/κών Π. Ε. της χώρας,**

**34 χρόνια από τη δολοφονία του Νίκου Τεμπονέρα**

**Διαρκής ο αγώνας για Ψωμί – Παιδεία – Ελευθερία – Ειρήνη**

Την 8η Ιανουαρίου του 1991 ο καθηγητής Νίκος Τεμπονέρας, μέλος της οργάνωσης Εργατικό Αντιϊμπεριαλιστικό Μέτωπο (ΕΑΜ), πέφτει νεκρός, χτυπημένος από τα παρακρατικά τραμπούκικα τάγματα εφόδου της ΟΝΝΕΔ, της νεολαίας της ΝΔ, τους Κένταυρους και «Rangers», όταν καθηγητές και γονείς έτρεξαν να συμπαρασταθούν στους μαθητές που βρίσκονταν σε καταλήψεις των σχολείων τους.

Αιτία ήταν το αντιδραστικό και αντιεκπαιδευτικό νομοσχέδιο που κατέθεσε ο υπουργός Παιδείας της Ν.Δ. κος Κοντογιαννόπουλος. *Στο νομοσχέδιο προβλέπονταν: εξετάσεις από το Γυμνάσιο στο Λύκειο, κατάργηση των αδικαιολόγητων απουσιών, κατάργηση των 15μελών συμβουλίων, πειθαρχικός έλεγχος της εξωσχολικής ζωής με pointsystem, επιβολή ομοιόμορφης ενδυμασίας, κατάργηση του πανεπιστημιακού ασύλου και των δωρεάν συγγραμμάτων, χρονικό όριο στις πανεπιστημιακές σπουδές, λειτουργία ιδιωτικών ΑΕΙ και εξίσωση των ΑΕΙ με τα κολλέγια, περικοπές κοινωνικών παροχών σε φοιτητές κ.ά.*

Αρχικά, ξεσηκώνεται η φοιτητική νεολαία και στη συνέχεια και οι μαθητές, με αποτέλεσμα το 70% των σχολείων της δευτεροβάθμιας εκπαίδευσης να τελεί υπό κατάληψη! Μεγαλειώδη συλλαλητήρια πραγματοποιούνται σ’ όλη την Ελλάδα, τα οποία η κυβέρνηση αντιμετωπίζει με άγρια καταστολή, ελπίζοντας, ταυτόχρονα, ότι το κίνημα θα ξεφουσκώσει λόγω των διακοπών των Χριστουγέννων. Οι μαθητές, ωστόσο, συνεχίζουν, ενώ οι καθηγητές με στάσεις εργασίας βρίσκονται έξω από τα σχολεία και τους συμπαραστέκονται.

Τη δολοφονία του Ν. Τεμπονέρα ακολούθησε μεγάλη πολυήμερη λαϊκή εξέγερση σε Πάτρα, Αθήνα και σ’ όλη την Ελλάδα, ενάντια στον αυταρχισμό και την κρατική καταστολή, η πρόκληση πυρκαγιάς από δακρυγόνα στο κατάστημα Κ. Μαρούσης και ο θάνατος 4 ανθρώπων, αφού η αστυνομία παρεμπόδιζε την πυροσβεστική να πλησιάσει, η παραίτηση του Υπουργού Παιδείας και η αντικατάστασή του από τον Γ. Σουφλιά, ο οποίος εξαναγκάζεται να αποσύρει το νομοσχέδιο! Η νίκη ήταν συγκλονιστική!

34 χρόνια μετά είναι φανερή η στρατηγικής σημασίας επιδίωξη της κυρίαρχης πολιτικής να παραδώσει πλήρως την εκπαίδευση στα επιχειρηματικά συμφέροντα, είτε ως νέο πεδίο κερδοφορίας, είτε για την παραγωγή φθηνού, ευέλικτου, διαρκώς καταρτιζόμενου εργατικού δυναμικού (τρανταχτό παράδειγμα ο νόμος για την επαγγελματική εκπαίδευση). Γι’ αυτό καταφεύγει ακόμη και σε παραβιάσεις του Συντάγματος (άρθρο 16, για ίδρυση ιδιωτικών ΑΕΙ), συνδικαλιστικών δικαιωμάτων και άκρατο αυταρχισμό με τις συνεχείς προσφυγές κατά της απεργίας αποχής, τις πιέσεις, τους εκβιασμούς και την τρομοκρατία για να επιβληθεί η αξιολόγηση.

Το σχέδιό τους είναι σε εξέλιξη. Η τράπεζα θεμάτων και η ΕΒΕ έχει αποκλείσει ήδη δεκάδες χιλιάδων νέων από την πρόσβαση στα ΑΕΙ οδηγώντας τους ταυτόχρονα στις δαγκάνες των επιχειρήσεων – κολλεγίων και παραρτημάτων αλλοδαπών ΑΕΙ. Το εθνικό απολυτήριο, η ελεύθερη επιλογή σχολείου από τους γονείς, η κατάργηση των σχολικών επιτροπών, η εξαγγελθείσα εισαγωγή του Διεθνούς Απολυτηρίου (ΙΒ), το «ψηφιακό», «ανοιχτό σχολείο», η ίδρυση Ωνάσειων σχολείων είναι ψηφίδες στο παζλ της εγκαθίδρυσης ενός εκπαιδευτικού χάρτη όπου τα σχολεία θα κατηγοριοποιηθούν με την πλειονότητα ν’ αναζητούν χορηγούς και δωρεές για να λειτουργήσουν κι άλλα που θα παραδοθούν απευθείας στους ιδιώτες, οι οποίοι θα αποφασίζουν ακόμη και το ποιοι θα διδάσκουν και τί θα διδάσκεται. Όλα θα κριθούν από τη συλλογική απάντηση του εκπαιδευτικού κινήματος.

Εδώ και 34 χρόνια, ο **Νίκος Τεμπονέρας** **είναι σύμβολο του συλλογικού ανθρώπου που υπερασπίζεται χωρίς όρους και προϋποθέσεις το δικαίωμα του αγώνα για την ανατροπή της κοινωνικής βαρβαρότητας και την επικράτηση του δίκιου, του ανθρώπου που δε φοβήθηκε και δεν έσκυψε το κεφάλι, δεν λογοδότησε στη διοίκηση, στην εξουσία, στους νοικοκυραίους της εποχής και στους φασίστες, δίνοντας την ίδια τη ζωή του.** Είναι ο Δάσκαλος που *«υπερασπίστηκε το παιδί για να υπάρχει ελπίδα»,* ξεπερνώντας τους τοίχους της σχολικής αίθουσας και μιας δημοσιοϋπαλληλικής διδασκαλίας.

Η βάρβαρη επίθεση του κεφαλαίου και της κυβέρνησης της ΝΔ, αλλά και όλων των μέχρι τώρα κυβερνήσεων, στο δημόσιο σχολείο, στο χτύπημα συνδικαλιστικών και δημοκρατικών δικαιωμάτων, με την τεράστια αναδιανομή πλούτου υπέρ του μεγάλου κεφαλαίου, μπαίνει σε νέα φάση, αυτή της «οικονομίας πολέμου». Η Ε.Ε. και οι κυβερνήσεις συμφώνησαν, προκειμένου να ενισχυθούν οι επιχειρηματικοί κολοσσοί της ενέργειας, πολεμικής βιομηχανίας, υψηλής τεχνολογίας και τράπεζες, στο νέο γύρο λεηλασίας με περικοπές μισθών, νέους φόρους και περικοπή κατά 50% των κοινωνικών δαπανών. Κόντρα σε αυτή την προοπτική **διεκδικούμε** **με τους αγώνες του λαού και της νεολαίας ένα δημόσιο και δωρεάν σχολείο για όλα τα παιδιά χωρίς διαχωρισμούς και διακρίσεις, για την ανατροπή των πολιτικών κυβέρνησης-Ε.Ε.-ΟΟΣΑ, για αύξηση των δαπανών για την παιδεία και όχι λεφτά για τον πόλεμο και του ΝΑΤΟ τα σφαγεία, για μόνιμους μαζικούς διορισμούς, αυξήσεις στους μισθούς, δημόσια κοινωνικά αγαθά, κοινωνικές και πολιτικές ελευθερίες.**

**Ο ΝΙΚΟΣ ΤΕΜΠΟΝΕΡΑΣ ΖΕΙ**

**ΜΕ ΠΕΤΡΟΥΛΑ ΛΑΜΠΡΑΚΗ ΜΑΣ ΟΔΗΓΕΙ**

